《同李御史徐副使登庐山道中作》
明代·陈束

维舟问水境，振策蹑奇峰。
冥濛谢物外，孤秀绝区中。
中峰连天自天直，石磴崎岖路不极。
开凿空传帝后功，阴灵自识神仙域。
探灵劳顿登，扪险损心情。
苍崖忽转万仞仄，瀑水散落千岩声。
岩深生夏寒，涧复埋昼雾。
幽花不记新，断石偏宜故。
时从树底践行云，还向云中辨来路。
九派遥音渐细微，群峦下瞰如翔赴。
别有青虹照碧川，香炉更在前峰前。
凌风挥手招五老，烟霞却在衣衿间。
玄窦青谿不可测，紫芝白术行当餐。
髓出何时遇，丹成几日还。
我生剩有高深意，结因况复逢初地。
待问远公可卖山，换却春衫作归计。

作者简介：明浙江鄞县人，字约之，号后冈。幼时颖慧，其父破产延师教之读。稍长，博览群书。嘉靖八年进士。授礼部主事，迁员外郎，改编修。束出张聪、霍韬门，不肯亲附，为所恶，出为湖广佥事。分巡辰、沅，治有声。稍迁福建参议，改河南提学副使。以呕血死，卒年三十三。诗学初唐，与王慎中、唐顺之、赵时春、熊过、任瀚、李开先、吕高称“嘉靖八才子”。有《后冈集》。